12.06.2017.

Vidzemes lauku partnerības “Brasla” pārstāvji dodas uz 3. Latvijas Lauku kopienu parlamentu

**No 15. līdz 18. jūnijam Kandavā norisināsies 3.Latvijas Lauku kopienu parlaments "VISAI LATVIJAI JĀDZĪVO!", pulcējot vairāk kā 200 lauku attīstības ekspertu, entuziastu un politikas veidotāju, kuri kopīgi izstrādās vīziju un rīcības plānu Latvijas lauku un mazpilsētu attīstībai.**

Šī gada nozīmīgākajā lauku attīstībai paredzētajā forumā dalību apstiprinājušas amatpersonas no Latvijas Republikas Zemkopības, Vides Aizsardzības un Reģionālās attīstības, Kultūras, Iekšlietu, Labklājības, Ekonomikas, Veselības un Satiksmes ministrijām, kā arī atbildīgās amatpersonas no Nodarbinātības valsts aģentūras, Pārresoru koordinācijas centra un Slimību profilakses un kontroles centra.

Pasākuma laikā kopā ar ierēdņiem un politiķiem, par Latvijas lauku nākotnes perspektīvām spriedīs tādi attīstības eksperti kā Pēteris Vilks no Pārresoru koordinācijas centra, Mārtiņš Cimermanis no Latvijas Lauku konsultācijas centra, Baiba Rivža, pārstāvot Latvijas Zinātņu akadēmiju, Lolita Čigāne un Juris Viļums no LR Saeimas, kā arī citi vietēja un nacionāla līmeņa eksperti un viedokļu līderi. Līdztekus politiķiem, ekspertiem, lauku iedzīvotājiem un lauku attīstības entuziastiem, lauku nākotnes “Ceļa karti” kopīgi izstrādās arī Raimonds Graube, Žanete Grende un Anitra Toma, sniedzot dalībniekiem spēka vārdus par vērtībām.

Līdztekus ceļa kartes izstrādei Kandavnieki parūpējušies par vairāku pieredzes apmaiņas un kultūras pasākumu norisi, organizējot spēka sarunas un dažādu reģionu kopienu galdu, Kandavas vakaru ar tradicionālās mūzikas folkloras kopu un vietējiem ražojumiem!

Par Latvijas Lauku kopienu parlamenta rezultātiem varēs uzzināt biedrības “Latvijas Lauku forums” mājas lapā [www.laukuforums.lv](http://www.laukuforums.lv), bet sekot līdz aktuālajām norisēm varēs sociālajos tīklos, izmantojot tēmturi #laukuparlaments

Ar pilnu Parlamenta darba kārtību var iepazīties mājas lapā [www.laukuforums.lv](http://www.laukuforums.lv) sadaļā 3. Latvijas Lauku kopienu parlaments/Programma.

Ja Jūs interesē detalizēta informācija par pasākumu, aicinām sazināties ar biedrības “Latvijas Lauku forums” izpilddirektori A. Seļicku (28855427).

**Kontakti:**

Āris Ādlers,

Projektu vadītājs,

Latvijas Lauku forums

laukuforums@gmail.com

Latvijas Lauku kopienu parlaments notiek reizi divos gados un tā mērķis ir kopīgi rast veiksmīgus risinājumus, kā arī jaunas iespējas lauku attīstībai, veicinot dažādu iesaistīto pušu sadarbību vietējā, reģionālā un nacionālā mērogā. Lauku kopienu parlamenta darbības princips balstās un līdzvērtīgu dialogu / diskusiju starp kopienu pārstāvjiem un politikas veidotājiem.